b'\n_START_ARTICLE_\nPrekybos centras\n_START_PARAGRAPH_\nPagal ICSC (Tarptautin\xc4\x97s Prekybos Centr\xc5\xb3 Tarybos) apibr\xc4\x97\xc5\xbeim\xc4\x85, prekybos centras yra kaip vienas objektas suplanuotas, pastatytas ir valdomas prekybinis pastatas, kuriame yra daugiau nei 10 savaranki\xc5\xa1k\xc5\xb3 parduotuvi\xc5\xb3 (nuominink\xc5\xb3), ir nuomojamam plotui skirta daugiau nei 5000 m\xc2\xb2. Kitaip tariant, prekybos centras yra dengta dirbtin\xc4\x97 gatv\xc4\x97 su parduotuv\xc4\x97mis. Prekybos centras neprekiauja, o nuomoja patalpas ir r\xc5\xabpinasi lankytoj\xc5\xb3 pritraukimu. Prekybos centrai yra klasifikuojami pagal dyd\xc4\xaf ir koncepcij\xc4\x85.\n_START_SECTION_\nAnatomija\n_START_PARAGRAPH_\nPagrindiniai prekybos centro s\xc4\x97km\xc4\x97s elementai yra vieta, koncepcija, nuominink\xc5\xb3 strukt\xc5\xabra ir pozicionavimas. Vienintelis objektyvus s\xc4\x97km\xc4\x97s matavimo vienetas yra kvadratinio metro apyvarta. Prekybos centrui pastatas yra tik priemon\xc4\x97 vykdyti prekybos centro veiklai:_NEWLINE_- Vieta. Nors did\xc5\xbeiausi\xc4\x85 \xc4\xaftak\xc4\x85 vietos parinkimui daro demografija ir disponuojam\xc5\xb3 pajam\xc5\xb3 kiekis traukos teritorijoje, neteisinga koncepcija, gali ilgainiui j\xc4\x85 sugadinti. Konkurent\xc5\xb3 atsiradimas, netinkamas nuomojam\xc5\xb3 kvadratini\xc5\xb3 metr\xc5\xb3 kiekis arba pateikimas gali sugadinti net geriausi\xc4\x85 viet\xc4\x85._NEWLINE_- Koncepcija tai pastato programavimas suderinant rinkos poreikius su pastato galimyb\xc4\x97mis, t. y. kaip ateityje bus nuomojama, valdoma ir reklamuojama parduotuvi\xc5\xb3 al\xc4\x97ja. Architekt\xc5\xabra yra tik matomoji koncepcijos dalis. Prekybos centras yra dengta dirbtin\xc4\x97 gatv\xc4\x97 su i\xc5\xa1spr\xc4\x99stais nat\xc5\xabralios parduotuvi\xc5\xb3 gatv\xc4\x97s tr\xc5\xabkumais. Prekybos centro fasadas yra viduje, o i\xc5\xa1skirtinis \xc4\xaf\xc4\x97jimas simbolizuoja prekybos centro valdytoj\xc5\xb3 kuriamos istorijos prad\xc5\xbei\xc4\x85. Interjero tikslas suma\xc5\xbeinti jautrum\xc4\x85 kainoms ir i\xc5\xa1ry\xc5\xa1kinti parduotuvi\xc5\xb3 koncepcij\xc5\xb3 \xc4\xafvaizd\xc4\xaf. Pvz. nat\xc5\xabrali dienos \xc5\xa1viesa augina \xc5\xbemoni\xc5\xb3 nor\xc4\x85 u\xc5\xbesib\xc5\xabti, kas augina prekybinink\xc5\xb3 apyvartas. Svarbu numatyti kaip elgsis lankytojai ir sukurti emocij\xc4\x85 (Grueno efektas. https://vimeo.com/47459551). Prekybos centruose susikerta trys logistiniai keliai, kuriuos planuojant reikia \xc4\xafvertinti. Lietuvoje prekybos centr\xc5\xb3 s\xc4\x97km\xc4\x99 programuoja ne pl\xc4\x97totojai, o architektai._NEWLINE_- Nuominink\xc5\xb3 strukt\xc5\xabra. Skirtingai nei centrin\xc4\x97se miesto gatv\xc4\x97se, prekybos centr\xc5\xb3 prekini\xc5\xb3 \xc5\xbeenkl\xc5\xb3 parinkimas yra valdomas procesas. Nuo strategijos ir galutinio rezultato matymo priklauso nuomos proceso s\xc4\x97km\xc4\x97. Apsipirkimai pagal pirk\xc4\x97j\xc5\xb3 elges\xc4\xaf skirstomi \xc4\xaf impuslyvius, tikslinius ir palyginamuosius. Skirtingos \xc5\xbemoni\xc5\xb3 grup\xc4\x97s, skirtingai priima sprendimus. Prekiniai \xc5\xbeenklai pasi\xc5\xbeymi skirtinga sinergija ir ind\xc4\x97liu \xc4\xaf viso prekybos centro patrauklum\xc4\x85. Parduotuvi\xc5\xb3 tinklai turi skirtingas pl\xc4\x97tros strategijas, t. y. jei tinklui svarbu atsidaryti parduotuv\xc4\x99 visur, kur yra apyvartos, tai prekybos centrui reikia siekti unikalumo._NEWLINE_- Valdymas. Profesionaliausi valdytojai nuomos ir paslaug\xc5\xb3 sutar\xc4\x8di\xc5\xb3 administravimui skiria ma\xc5\xbeiausi\xc4\x85 pastang\xc5\xb3 dal\xc4\xaf. Daugiausiai d\xc4\x97mesio skiriama bendravimui su bendruomene ir komunikacijai. Teisingas pozicionavimas yra svarbiausias valdytoj\xc5\xb3 tikslas.'